ด่านครอบครัว ด่านชุมชน ด่านโรงงาน ช่วยกันดูแล เมาไม่ขับ
นายนิพนธ์ บุญญามณี รัฐมนตรีช่วยว่าการกระทรวงมหาดไทย เปิดเผยในที่ประชุมติดตามอุบัติเหตุทางถนนช่วงเทศกาลสงกรานต์ 2565 ที่ศาลากลางจังหวัดเชียงใหม่ว่า จากข้อมูลพบว่าการเกิดอุบัติเหตุทางถนนและการเสียชีวิต เกิดจากรถจักรยานยนต์เป็นหลัก จึงต้องขอความร่วมมือผู้ขับขี่ หากร่างกายไม่มีความพร้อมและดื่มแอลกอฮอล์จนมีอาการมึนเมา ต้องไม่ขับรถออกสู่ท้องถนนและจะต้องสวมหมวกนิรภัย ไม่ขับรถเร็วเกินกำหนด รวมทั้งการให้สัญญาณไฟก่อนจอดและเลี้ยวทุกครั้ง เพื่อให้เทศกาลสงกรานต์นี้ สัญจรปลอดภัยและเที่ยวอย่างมีความสุข ทั้งนี้ ยังคงเหลืออีก 2 วันของช่วงการรณรงค์ จึงต้องขอความร่วมมือด่านครอบครัว ด่านชุมชน รวมทั้งด่านโรงงาน ช่วยกันดูแลคนที่ดื่มเครื่องดื่มแอลกอฮอล์และมีอาการมึนเมา ต้องไม่ขับขี่รถเพื่อความปลอดภัยบนท้องถนน พร้อมกันนี้ ได้มอบนโยบายให้ทุกจังหวัด ขับเคลื่อนนโยบายความปลอดภัยทางถนน ไม่เพียงแต่ช่วงเทศกาลเท่านั้น โดยมอบให้ท้องถิ่นจังหวัดทุกแห่ง กำกับดูแลให้ทุกองค์กรปกครองส่วนท้องถิ่น มีแผนการสร้างความปลอดภัยทางถนนให้ครอบคลุม เพื่อลดการสูญเสียชีวิตของพี่น้องประชาชน ทั้งยังขอให้มีการขับเคลื่อนนโยบาย “ตำบลขับขี่ปลอดภัย” โดยขอให้ทุกจังหวัดเริ่มจากการมีโมเดลตำบลขับขี่ปลอดภัย ที่มีสถิติการเกิดอุบัติเหตุทางถนนลดลง หรือไม่มีการเกิดเลยเมื่อเทียบกับสถิติ 3 ปีย้อนหลัง เพื่อนำไปสู่ประเทศไทยขับขี่ปลอดภัยในระยะยาว โดยตั้งเป้าหมายให้ปี 2570 คนไทยไม่ควรเสียชีวิตบนท้องถนนเกิน 12 คนต่อแสนประชากร จากปัจจุบันที่พบว่ามีผู้เสียชีวิตบนท้องถนนกว่า 20 คนต่อแสนประชากร